Yasmine Belmadi

Ator.
Yasmine Belmadi a l'era nà a Aubervilliers ai 26 ëd gené dël 1976 e a l'é mòrt a Paris ai 18 ëd luj dël 2009.
A l'ha mai conossù sò pare e ëdcò soa mare a l'é mòrta quand chiel a l'era bin giovo.
Belmadi a l'era novod ëd Zaïr Kedadouche, già consijé ëd Jacques Chirac e cònsul general ëd Fransa a Liegi.

Soa cariera al cine
Belmadi a l'ha debutà ant ël film Les corps ouverts ëd Sébastien Lifshitz, andoa a fasìa un liceal malincònich: soa antërpretassion a l'ha faje vagné ses premi.
A l'ha ëdcò arsità ant Les amants criminels ëd François Ozon, Qui a tué Bambi? ëd Gilles Marchand, Beur blanc rouge ëd Mahmoud Zemmouri, La coupable ëd Laetitia Masson.
A l'ha antërpretà ël ròl dël fieul ëd Jean-Pierre Bacri an Adieu Gary, ëd Nassim Amaouche, premi dla Sman-a dla crìtica al Festival ëd Cannes dël 2009 e, prima 'd meuire, a l'avìa finì 'l virage ëd Pigalle, film për Canal+.

L'assident e la mòrt
Yasmine Belmadi a l'é mòrt a Paris, a l'ospidal ëd la Pitié-Salpêtrière, ai 18 ëd luj 2009 dle conseguense ëd n'assident an motorin: mentre a campava via un sigaret, a l'é andàit a sbate contra 'n lampion.

Belmadi, Yasmine